नरेन्द्र मोदी गुजरात मॉडल का झुनझुना दिखाकर देश के प्रधानमंत्री बन गये। उन्होंने लोगों में यह उम्मीद जगाई कि गुजरात के विकास हेतु जिस मॉडल का अनुसरण किया गया है, उसी मॉडल से देश को भी विकास के रास्ते पर अग्रसर किया जा सकता है। लेकिन गुजरात मॉडल के झुनझुने से विमुग्ध होकर नरेन्द्र मोदी व उनकी पार्टी को वोट देने वालों को शायद अहमदाबाद सहित समूचे गुजरात में हाल ही में आई भयंकर बाढ़ से डूबी सड़कों और कई इलाकों के सागर में तब्दील होने की तस्वीरों को देखकर जरूर झटका लगा होगा। नरेन्द्र मोदी ने गुजरात विकास का झुनझुना दिखाकर चुनाव तो जीत लिया लेकिन चंद घंटों की बारिश ने ही गुजरात मॉडल के तिलस्म को पूरी तरह से धो दिया। प्रकृृति ने एक बार पुन: साबित कर दिया कि मनुष्य कितना भी दम भर ले, प्रकृृति को वह वश में नहीं कर सकता, प्रकृृति उसके बनाये कानून के अनुसार नहीं चलने वाली, मनुष्य को प्रकृृति के कानून के अनुसार चलना होगा।